Dôvodová správa

# Všeobecná časť

Národná rada Slovenskej republiky dňa 23. marca 2007 schválila zákon č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov. Tento zákon nahradil zákon č. 634/1992 Zb. o ochrane spotrebiteľa v znení neskorších predpisov. V novom zákone o ochrane spotrebiteľa je okrem iného upravený tiež zákaz nekalých obchodných praktík podnikateľov podľa smernice Európskeho parlamentu a Rady 2005/29/ES z 11. mája 2005 o nekalých obchodných praktikách podnikateľov voči spotrebiteľom na vnútornom trhu a ktorou sa mení a dopĺňa smernica Rady 84/450/EHS, smernice Európskeho parlamentu a Rady 97/7/ES, 98/27/ES a 2002/65/ES a nariadenie Európskeho parlamentu a Rady (ES) č. 2006/2004 (ďalej len „smernica“).

 Smernica za nekalé obchodné praktiky podnikateľov voči spotrebiteľom považuje akékoľvek konanie, opomenutie, spôsob správania alebo vyjadrenie, obchodnú komunikáciu vrátane reklamy a marketingu obchodníka, priamo spojené s podporou, predajom alebo dodávkou produktu spotrebiteľom. Z uvedenej definície vyplýva, že nekalé obchodné praktiky sa vzťahujú aj na reklamu. Keďže v zákone č. 147/2001 Z. z. o reklame a o zmene a doplnení niektorých zákonov v znení neskorších predpisov (ďalej len „zákon o reklame“) nie sú nekalé obchodné praktiky v reklame upravené, je potrebné jednotlivé ustanovenia smernice transponovať aj do zákona o reklame. Ako vyplýva z názvu smernice, jej obsahom je aj zmena smerníc o klamlivej a porovnávacej reklame. Preto je nevyhnutné zohľadniť v zákone aj tieto zmeny.

 V Pláne legislatívnych úloh vlády SR na rok 2007 má Ministerstvo hospodárstva SR aj novelizáciu zákona o štátnej kontrole vnútorného trhu vo veciach ochrany spotrebiteľa v znení neskorších predpisov. Keďže nevyhnutné zmeny súvisia aj s dozornou činnosťou Slovenskej obchodnej inšpekcie proti nekalým obchodným praktikám a ide o novelizáciu, ktorá nie je rozsiahla, návrh na zmenu a doplnenie obidvoch zákonov, t. j. zákona o reklame a zákona o štátnej kontrole vnútorného trhu vo veciach ochrany spotrebiteľa, je predložený spoločne v jednom návrhu zákona.

 Novelizáciou zákona o štátnej kontrole vnútorného trhu vo veciach ochrany spotrebiteľa sa rozširujú kompetencie Slovenskej obchodnej inšpekcie, ktorých absencia spôsobuje pri výkone dozoru ťažkosti. Preto sa ustanovuje právomoc Slovenskej obchodnej inšpekcie ukladať záväzné pokyny na odstránenie nedostatkov, vo väzbe na nový zákon č. 250/2007 Z. z. objasňovať priestupky a zakázať konanie, ktoré je nekalou obchodnou praktikou, vyhotovovať obrazové, zvukové a obrazovo-zvukové záznamy na zabezpečenie dôkazov pre správne a súdne konanie.

Návrh zákona nebude mať vplyv na verejné financie, životné prostredie, na zamestnanosť a podnikateľské prostredie.

Návrh novelizácie zákonov je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými dokumentmi, ktorými je Slovenská republika viazaná.

# DOLOŽKA ZLUČITEĽNOSTI

## právneho predpisu

## s právom Európskych spoločenstiev a právom Európskej únie

1. **Predkladateľ právneho predpisu:** Vláda Slovenskej republiky
2. **Názov návrhu právneho predpisu:** Návrh zákona, ktorým sa mení a dopĺňa zákon č. 147/2001 Z. z. o reklame a o zmene a doplnení niektorých zákonov v znení neskorších predpisov a o zmene a doplnení zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov
3. **Problematika návrhu právneho predpisu:**
	1. je upravená v práve Európskych spoločenstiev:

smernica Európskeho parlamentu a Rady 2005/29/ES z 11. mája 2005 o nekalých obchodných praktikách podnikateľov voči spotrebiteľom na vnútornom trhu a ktorou sa mení a dopĺňa smernica Rady 84/450/EHS, smernice Európskeho parlamentu a Rady 97/7/ES, 98/27/ES a 2002/65/ES a nariadenie Európskeho parlamentu a Rady (ES) č. 2006/2004,

1. nie je upravená v práve Európskej únie,
2. je obsiahnutá v judikatúre Súdneho dvora Európskych spoločenstiev alebo Súdu 1. stupňa Európskych spoločenstiev C-34/95, C-112/99, C-44/01.
	1. **Záväzky Slovenskej republiky vo vzťahu k Európskym spoločenstvám a Európskej únii:**
		1. pre Slovenskú republiku v predmetnej oblasti nevyplývajú zo Zmluvy o pristúpení Slovenskej republiky k Európskej únii žiadne záväzky,
		2. zo Zmluvy o pristúpení Slovenskej republiky k európskej únii nevyplývajú v predmet-nej oblasti žiadne prechodné obdobia,
		3. pre Slovenskú republiku v predmetnej oblasti vyplýva z gestorstva smerníc povinnosť prijať potrebné opatrenia na dosiahnutie súladu so smernicou EP a Rady 2005/29/ES do 12. júna 2007,
		4. proti Slovenskej republike nie je vedené konanie o porušení Zmluvy o založení Európskych spoločenstiev podľa článkov 226 až 228,
		5. problematika návrhu právneho predpisu je obsiahnutá tiež v zákone č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov.
			1. **Stupeň zlučiteľnosti návrhu právneho predpisu s právom Európskych spoločenstiev alebo právom Európskej únie:**

**-** čiastočný (z dôvodu oneskorenej transpozície)

* + - 1. **Gestor a spolupracujúce rezorty:** Ministerstvo hospodárstva Slovenskej republiky

Doložka

**finančných, ekonomických, environmentálnych vplyvov,**

**vplyvov na zamestnanosť a podnikateľské prostredie**

1. Predpokladá sa, že zákon nebude mať vplyv na príjmovú časť štátneho rozpočtu, a to napriek tomu, že horná hranica sankcií sa navrhuje zvýšiť, z čoho by sa dalo usudzovať, že priamo úmerne vzrastú aj príjmy z uložených pokút. Skutočnosť však tomu nezodpovedá. Príjmy z pokút uložených Slovenskou obchodnou inšpekciou v roku 2005 dosiahli 105,1 mil. Sk. V roku 2006 len 56,6 mil. Sk. Príjmy z pokút vo všeobecnosti sa znižujú preto, že predtým uložené vysoké sankcie pôsobili preventívne, tiež preto, že podnikatelia rozhodnutia Slovenskej obchodnej inšpekcie, najmä v prípadoch vysokých pokút takmer bezvýnimočne nechávajú preskúmať súdmi, ktoré uložené pokuty výrazne znižujú, napríklad proti obchodným reťazcom z 500 tis. Sk na 50 tis. Sk. Vzhľadom na trvanie súdneho konania sa predlžuje aj vymožiteľnosť.
2. Zákon nebude mať žiadne finančné dôsledky na obyvateľov, hospodárenie podnikateľskej sféry a iných právnických osôb.
3. Zákon nebude mať dôsledky na životné prostredie.
4. Zákon nebude mať vplyv na zamestnanosť a tvorbu pracovných miest.

# Osobitná časť

K čl. I

K bodu 1 (§ 1)

 Predmet zákona, tak ako bol doteraz vymedzený, sa rozširuje aj na ochranu spotrebiteľov pred účinkami nekalých obchodných praktík v reklame. Nekalé obchodné praktiky sú definované v § 7 až 9 zákona č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov. Nekalé obchodné praktiky sú zakázané a obchodná praktika je považovaná za nekalú, ak je v rozpore s požiadavkami odbornej starostlivosti a podstatne narušuje alebo môže podstatne narušiť ekonomické správanie priemerného spotrebiteľa. Nekalou obchodnou praktikou je najmä klamlivé konanie alebo klamlivé opomenutie konania a agresívna obchodná praktika. Demonštratívny výpočet nekalých obchodných praktík je uvedený v prílohe č. 1 zákona č. 250/2007 Z. z.

K bodu 2 (§ 2)

 Definície pojmov sa rozširujú oproti doterajšej právnej úprave. Dopĺňajú sa pojmy „klamlivá reklama“ a „objednávateľ reklamy“. Ide o pojmy, ktoré vyplývajú zo smernice EP a Rady 2005/29/ES o nekalých obchodných praktikách.

K bodu 3 (§ 3 ods. 1)

 Vzhľadom na schválenie nového zákona o ochrane spotrebiteľa č. 250/2007 Z. z. sa uvádza aj poznámka pod čiarou do súladu s platným právnym predpisom.

K bodu 4 (§ 3 ods. 2)

 Doterajšie ustanovenie o klamlivej reklame odkazovalo na Obchodný zákonník. Novelizáciou Obchodného zákonníka bolo ustanovenie o klamlivej reklame podľa smernice Európskeho parlamentu a Rady 2006/114/ES o klamlivej a porovnávacej reklame upravené v Obchodnom zákonníku len vo vzťahu súťažiteľov a odkazuje na osobitný predpis, ktorým je tento zákon.

K bodu 5 (§ 3 ods. 4)

 Z hľadiska novelizácie zákona ide o esenciálne ustanovenie v zmysle smernice EP a Rady 2005/29/ES, ktorá je dôvodom novelizácie zákona. Nekalé obchodné praktiky pri šírení reklamy sú zakázané, žiadna reklama nesmie mať znaky nekalej obchodnej praktiky. Čo je nekalou obchodnou praktikou, je ustanovené v § 7 až 9 zákona č. 250/2007 Z. z.

K bodu 6 (§ 4 ods. 2)

 Prípustné znaky porovnávacej reklamy sa dávajú do súladu so znením smernice 84/450/EHS o klamlivej a porovnávacej reklame, ktorá bola tiež zmenená smernicou EP a Rady 2005/29/ES o nekalých obchodných praktikách. Vzhľadom na požiadavku Európskej komisie úplnej a doslovnej transpozície smernice minimálne v definícii pojmu sa doterajšie ustanovenie v tomto zmysle nahrádza novým ustanovením. Novou podmienkou prípustnosti porovnávacej reklamy je, že nesmie byť nekalou obchodnou praktikou.

K bodom 7 až 11 (§ 11)

 Vzhľadom na doplnenie zákona o nové odseky je nevyhnutné preznačiť vzájomné vnútorné odkazy zákona.

K bodu 12

 Obligatórna transpozičná príloha k zákonu sa dopĺňa o smernicu EP a Rady 2005/29/ES o nekalých obchodných praktikách.

K čl. II

K bodu 1

 Doplnenie poznámky pod čiarou k odkazu 1 je nevyhnutné, vzhľadom na zásadnú zmenu v oblasti ochrany spotrebiteľa, ktorou je schválenie nového zákona č. 250/2007 Z. z. o ochrane spotrebiteľa a o zmene zákona SNR č. 372/1990 Zb. o priestupkoch v znení neskorších predpisov. Neprimerané podmienky v spotrebiteľských zmluvách nie sú upravené v právnych predpisoch vzťahujúcich sa osobitne na ochranu spotrebiteľa, ale keďže ide o úpravu záväzkových vzťahov, boli doplnené do § 52 až 60 Občianskeho zákonníka. Dozor nad dodržiavaním povinností vyplývajúcich zo zákona o ochrane spotrebiteľa vykonáva Slovenská obchodná inšpekcia. Neprimerané podmienky v spotrebiteľských zmluvách sú častým prípadom porušenia práva zo strany podnikateľov voči spotrebiteľom. Keďže však spotrebiteľské zmluvy sú upravené v Občianskom zákonníku, Slovenská obchodná inšpekcia bez priameho odkazu nemohla kontrolovať všeobecné podmienky predaja výrobkov a poskytovania služieb podľa osobitného predpisu. Preto sa poznámka pod čiarou výslovne dopĺňa o § 52 až 60 OZ upravujúce neprimerané podmienky v spotrebiteľských zmluvách. Z čoho bude vyplývať, že Slovenská obchodná inšpekcia bude mať právo kontrolovať aj spotrebiteľské zmluvy u podnikateľov.

K bodu 2 (§ 4)

 Pôsobnosť Slovenskej obchodnej inšpekcie vymedzená v § 4 sa dopĺňa o právomoc ukladať záväzné pokyny na odstránenie nedostatkov a objasňovať priestupky. Pôsobnosť ukladať záväzné pokyny na odstránenie nedostatkov a objasňovať priestupky je všeobecne vymedzená pre všetky orgány dozoru vykonávajúcimi dozor nad dodržiavaním povinností vyplývajúcich z § 20 ods. 2 písm. h) a z § 20 ods. 14 zákona č. .../2007 Z. z. o ochrane spotrebiteľa a o zmene zákona č. 372/1990 Zb. o priestupkoch v znení neskorších predpisov.

K bodu 3 (§ 4 ods. 3)

 Právo vyhotovovať obrazové, zvukové a obrazovo-zvukové záznamy sa pre Slovenskú obchodnú inšpekciu ustanovuje z dôvodu zabezpečenia dôkazných prostriedkov a zdokumen-tovania protiprávneho stavu pri kontrole na mieste. Toto právo je vecne obmedzené len na zdokumentovanie zistených nedostatkov a nemôže slúžiť iným účelom ako pre správne alebo súdne konanie.

K bodom 4 a 5 (§ 5 ods. 5 a § 6 ods. 1)

 Práva vyjadrené v kompetencii Slovenskej obchodnej inšpekcie vo všeobecnosti v § 4 ods. 2 a 3 sa ustanovujú aj pre inšpektora Slovenskej obchodnej inšpekcie, ktorý vykonáva kontrolnú činnosť na mieste, t. j. môže nariadiť kontrolovanej osobe vykonať opatrenia na odstránenie zistených nedostatkov a vyhotovovať obrazové, zvukové a obrazovo-zvukové záznamy na zdokumentovanie zistených nedostatkov.

K bodu 6 (§ 8 ods. 1)

 Medzi ochranné opatrenia, ktoré Slovenská obchodná inšpekcia ukladá rozhodnutím, sa zaraďuje aj zákaz konať spôsobom, ktorý má znaky nekalej obchodnej praktiky, a to aj vtedy, ak jej vykonanie len bezprostredne hrozí, čo znamená, že ešte k nej nedošlo, a to aj bez dôkazu o tom, či už škoda vznikla, a je tiež irelevantné, či ide o konanie úmyselné alebo nedbanlivostné. Nekalé obchodné praktiky sú definované v § 7 až 9 zákona č. 250/2007 Z. z.

K bodu 7 (§ 9 ods. 1)

Zvýšením sadzby pokút sa má dosiahnuť zvýšenie preventívneho odradzujúceho účinku plnenia opatrení uložených inšpektorom Slovenskej obchodnej inšpekcie na mieste a zosúladenie a primeranosti pokút ukladaných podľa § 9 ods. 1 písm. a) a b).

K čl. III

 Účinnosť zákona – 1. januára 2008 sa navrhuje vzhľadom na predpokladané trvanie legislatívneho procesu a čo najvčasnejšie splnenie povinnosti Slovenskej republiky transponovať smernicu o nekalých obchodných praktikách, ktorá už uplynula 12. júna 2007.

Bratislava 5. septembra 2007

### Robert Fico

predseda vlády Slovenskej republiky

# Ľubomír Jahnátek

minister hospodárstva Slovenskej republiky